Pirmsskola 6 gadi

Tēma: Mūsu kopiena

2. nodarbība - Mūsu kopiena skolā

**Nodarbības atsegums**

**Plānotie bērnam sasniedzamie rezultāti**

***Bērnam veidojas priekštats par to,***

* kas ir piederība grupiņai un pirmsskolas izglītības iestādei;
* cik daudz dažādu lomu/darba pienākumu ir katram kopienas loceklim;
* kā izteikt pateicību kopienas locekļiem, kuri strādā kopienas labā.

***Bērnam sākas veidoties morālais ieradums***

* ar cieņu izturēties pret citiem cilvēkiem;
* izrādīt pateicību pirmsskolas izglītības iestādes kopienas locekļiem.

**Nodarbībā aplūkotās vērtības un tikumi**

|  |  |  |
| --- | --- | --- |
|  | **No Pirmsskolas izglītības vadlīnijām** | **Papildus no programmas “e-TAP”** |
| **Vērtības** | Cilvēka cieņa | Mīlestība, atbildība, saskaņa |
| **Tikumi** | Laipnība, atbildība, solidaritāte | Izpalīdzība, pateicīgums, pašiniciatīva |

**Atslēgvārdi:** kopiena, kopīgs, tikumi, pateicība, refleksija.

**Mācību materiāli:**

* izglītības iestādes forma, kakla lenta, izglītības iestādes piespraude/logo;
* vēstuļu papīrs ar simboliku utt.

**Atslēgas jautājumi:**

1. Pie kurām kopienām tu piederi?
2. Ko šī kopiena dara kopā? Kā cilvēki atpazīst šīs kopienas locekļus?
3. Kuri cilvēki ietilpst pirmsskolas kopienā?
4. Kādi tikumi mums nepieciešami pirmsskolas kopienā?
5. Kā mēs varam izrādīt pateicību pirmsskolas kopienā?
6. Kādus tikumus tu šonedēļ esi parādījis pirmsskolas kopienā? Kādus tikumus tu šonedēļ būtu varējis parādīt pirmsskolas kopienā?

Bērna un skolotāja darbības plānotā rezultāta sasniegšanai

Ierosme. Pirmsskolas kopiena

Pagājušā nodarbībā tika apskatītas dažādas kopienas, pie kurām piederam. Šajā nodarbībā apskatīsim kopienu, kuras locekļi esam mēs visi. Aiciniet bērnus uzminēt šīs dienas nodarbības tēmu! Pēc tam varat parādīt attēlus/priekšmetus, kas norāda uz piederību grupiņai un pirmsskolas izglītības iestādei. (Pirmsskolas izglītības iestādes nosaukums, simbolika, grupiņas nosaukums, vienojošā dziesma, iespējams, apģērbs utt. )

1. aktivitāte. Kuri cilvēki ietilpst pirmsskolas kopienā?

Mēs visi esam daļa no pirmsskolas kopienas — mēs šo iestādi apmeklējam (vai tajā strādājam). Kurš vēl ietilpst mūsu kopienā? Jūs varat uzzīmēt domu karti uz tāfeles vai lūgt bērniem dalīties ar idejām mazākās grupās, pēc tam sniedzot atgriezenisko saiti. Jūs varat bērniem parādīt ierosinošas fotogrāfijas. Mērķis ir iekļaut skolas kopienā tik daudz dažādu locekļu, cik vien iespējams. Padomājiet, cik daudz dažādu lomu/darba pienākumu ir katram no šiem cilvēkiem!

2. aktivitāte. Pateicība pirmsskolas kopienai

Kopīgi noskaidrojiet, kādi tikumi nepieciešami, esot kopienā? Pierakstiet idejas uz tāfeles! Izstāstiet bērniem, ka pateicība (spēja novērtēt citu cilvēku darbu un pateikties) ir svarīgs tikums, ko izrādīt cilvēkiem mūsu kopienā. Vai vari iedomāties cilvēku savas izglītības iestādes kopienā, kas parādījis kādu no tikumiem, kuri uzrakstīti uz tāfeles? Lūdziet bērniem uzrakstīt (vai arī izgatavot kartiņas veidā, uzzīmēt kā zīmējumu) īsu pateicību vienam pirmsskolas kopienas loceklim, kas parādījis kādu no iepriekš minētajiem tikumiem!

Kolēģu komentāri:

“Pateicības rakstīšana ir lieliska ideja kopienas un tikumu stiprināšanai. Jāņem gan vērā, ka bērni tikai nesen ir iemācījušies rakstīt, tāpēc pateicības rakstīšana var prasīt diezgan ilgu laiku un palīdzību no skolotāja. Saistībā ar pateicību būtu iederīgi arī pajautāt bērniem, kā viņi jūtas, ja viņiem kāds pasaka paldies vai uzraksta kartīti, un kā viņi domā, kā jutīsies cilvēks, kas viņu pateicību saņems – saikne ar emociju apzināšanos.”

“Šo aktivitāti par pateicībām pārveidoju kā grupas plakātu, lai šīs pateicības ir redzamas.”

Kopīgā noslēguma apspriede: refleksija

Padomā par tikumiem, kas nepieciešami, esot pirmsskolas kopienā! Kurus no tiem tu šajā nedēļā parādīji? Kādā veidā? Kuru tu vēlētos praktizēt šajā nedēļā? Kā tu to varētu izdarīt?

**IDEJAI!**

1. Kā patīkamu jaunumu varat grupiņā ieviest glīti noformētu pateicības burciņu, kurā bērni, piemēram, katru otro dienu, iemet lapiņu, uz kuras uzraksta par ko un kam ir pateicīgi šajā dienā. (Ja visi piekrīt, tad varat lapiņas kopīgi pārlasīt.)
2. Veidojot starppriekšmeta saikni ar sporta skolotāju, varat bērniem iemācīties pateicības vingrinājumus bērniem, kas vienlaikus māca gan pateicību, gan nomierina.

Kolēģu komentāri:

“Aktivitātes ir rosinošas un vecumposmam pielāgotas. Lieliska ir ideja par saikni ar sportu pateicības vingrinājumiem.”

“Kā ideja - izveidot grupas kopīgo sveicienu sporta stundā.”